সম্প্রতি ওয়াসার ভ্রাম্যমাণ আদালতের অনুসন্ধানে ধরা পড়েছে এই চুরির ঘটনা। ভ্রাম্যমাণ আদালত গত মঙ্গলবার রাজধানীর মিরপুর ১৪ নম্বর সেকশনের এম-২ ভবনে অভিযান চালিয়ে ২৯ লাখ টাকার পানি চুরির ঘটনা উদ্u200cঘাটন করে। ওয়াসার প্রথম শ্রেণীর ম্যাজিস্ট্রেট কাজী ওয়াছিউদ্দিনের নেতৃত্বে এ অভিযান পরিচালিত হয়। ওয়াসা সূত্র জানায়, ২০০৪ সালের ২০শে জুলাই থেকে দীর্ঘ ৬ বছরেরও বেশি  সময় ধরে এই পানি চুরির ঘটনা ঘটে। ওয়াসার রাজস্ব পরিদর্শক-বিল সহকারীদের যোগসাজশে এ ধরনের ঘটনা প্রায়ই ঘটছে বিভিন্ন এলাকায়। এতে গচ্ছা যাচ্ছে ওয়াসার লাখ লাখ টাকা। ভ্রাম্যমাণ আদালতের অনুসন্ধানে দেখা যায়, ভবনের পানির সংযোগ মিটারটি ওয়াসার বিল সহকারীরাই উল্টোভাবে লাগিয়ে দেয় বিল কারচুপি করতে। এ সময়ের (৭৪ মাস) মোট বিল ৩২ লাখ টাকার বেশি হলেও বাড়ির মালিক এই ৬ বছরে ওয়াসাকে পানির বিল বাবদ মাত্র ৩ লাখ ৮১ হাজার টাকা পরিশোধ করেন। পানির বিল চুরির ঘটনা ধরা পড়ার পর ভ্রাম্যমাণ আদালত ওই বাড়ির মালিক ওমর ফারুকের কাছ থেকে ১ লাখ ২৭  হাজার ৫শ টাকা জরিমানা এবং ৬ বছরের পানির বকেয়া বিল বাবদ ২৮ লাখ ৭৪ হাজার ৮০৯ টাকা আদায় করেন। আট তলা ওই ভবনে তৈরী পোশাক শিল্পের কারখানা অবস্থিত। ওয়াসা সূত্র জানায়, ভবন মালিক ভাড়াটের কাছ থেকে নিয়মিতভাবে পানির বিল বাবদ গত ৬ বছরে প্রায় ৩৩ লাখ টাকা আদায় করলেও ওয়াসার বিলের নির্দিষ্ট অংকের টাকা পরিশোধ করেননি।